Θέμα: Modern Greek Language (Secondary School)
Ερώτηση: "Ανάβρυτα": Ένα ιστορικό σχολείο μέσα σε δάσος! Τα "Ανάβρυτα" αποτελούν ένα σημαντικό τμήμα της ιστορίας της εκπαίδευσης στην Ελλάδα. Το Πρότυπο Γυμνάσιο και Πρότυπο Λύκειο Αναβρύτων βρίσκονται στην καρδιά του καταπράσινου Άλσους Συγγρού, μεταξύ Αμαρουσίου και Κηφισιάς. Η ονομασία "Ανάβρυτα" παραπέμπει σε τρεχούμενο νερό και δόθηκε, επειδή στην περιοχή υπήρχαν πολλές πηγές. Το Άλσος, έκτασης 950 στρεμμάτων, ανήκε στον εθνικό ευεργέτη, Ανδρέα Συγγρό, η χήρα του οποίου το χάρισε μετά τον θάνατό της στην Ελληνική Γεωργική Εταιρεία. Η Εταιρεία με τη σειρά της ίδρυσε μέσα σ' αυτό το "Πρακτικό Γεωργικό Σχολείο", για όσους ήθελαν να ασχοληθούν με τη γεωργία. Παράλληλα, το 1949 ιδρύθηκε εκεί ένα ιδιωτικό σχολείο αγοριών, το "Εθνικό Εκπαιδευτήριο Αναβρύτων". Οι μαθητές γίνονταν δεκτοί μετά από αυστηρές εξετάσεις και έμεναν μέσα στο σχολείο πληρώνοντας δίδακτρα. Το 1971 ιδρύθηκε στη θέση του το "Γυμνάσιο Αριστούχων Αναβρύτων" με μαθητές που εξακολουθούσαν να δίνουν εξετάσεις και να μένουν μέσα στο σχολείο, αλλά χωρίς να πληρώνουν δίδακτρα. Τα χρόνια πέρασαν και μετά από πολλές μεταρρυθμίσεις το Γυμνάσιο και το Λύκειο που φιλοξενούνται στο Άλσος Συγγρού είναι σήμερα Πρότυπα δημόσια σχολεία και οι μαθητές περνούν εισαγωγικές εξετάσεις στην Α΄ Γυμνασίου. Στόχος τους είναι - μεταξύ άλλων - η ανάπτυξη της προσωπικότητας των μαθητών μέσα από τη λειτουργία προγραμμάτων δημιουργικότητας και τη συμμετοχή σε διαγωνισμούς και φεστιβάλ. Επιπλέον, συνεργάζονται με το Πανεπιστήμιο Αθηνών και πολλοί φοιτητές παιδαγωγικών σχολών πραγματοποιούν εδώ τις πρακτικές ασκήσεις τους. Το Άλσος Συγγρού είναι το μοναδικό φυσικό δάσος της ευρύτερης περιοχής και δέχεται καθημερινά επισκέπτες, περιπατητές, αθλούμενους και οικογένειες μέχρι τη δύση του ηλίου. Οι μαθητές, πάντως, μπορούν να απολαμβάνουν καθημερινά τη μάθηση μέσα σε ένα θαυμάσιο φυσικό περιβάλλον! Διασκευή για τις ανάγκες των εξετάσεων, https://maroussi-news.gr/mia-istoriki-matia-sti-sxoli-anavrytwn/, 26-1-2021 Χρησιμοποιώντας τις πληροφορίες από το παραπάνω κείμενο, βρείτε την επιλογή που συμπληρώνει σωστά την πρόταση: Σήμερα, οι μαθητές της Α΄ Γυμνασίου μπορούν να φοιτήσουν στο Πρότυπο Γυμνάσιο Αναβρύτων
Επιλογές:
με απλή εγγραφή
μετά από κλήρωση
μετά από εισαγωγικές εξετάσεις
Σωστή απάντηση (αριθμός επιλογής, από 0): 2